Hátt í tvö þúsund flóttamenn frá Venesúela hafa verið myrtir í Kólumbíu síðustu ár. Hundraða er saknað.
Að minnsta kosti 1.933 flóttamenn frá Venesúela hafa verið myrtir í nágrannaríkinu Kólumbíu síðustu ár. Hundraða er saknað. Margir hafa verið beittir ofbeldi.
Þetta kemur fram í nýbirtri skýrslu kólumbísku mannréttindasamtakanna CODHES. Hún er byggð á opinberum gögnum og upplýsingum frá flóttafólkinu sjálfu. Samkvæmt þeim er staðfest að nítján hundruð þrjátíu og þrír voru myrtir á árunum 2015 til 2020. Líklegt er talið að þeir hafi verið fleiri. Átta hundrð þrjátíu og sex er opinberlega saknað. Fram kemur í skýrslunni að fólkinu frá Venesúela sé mismunað, því sé útskúfað og látið finna að það sé óvelkomið í Kólumbíu. Þá sé fólkið beitt ofbeldi. Yfir tvö þúsund og þrjú hundruð tilfelli eru skráð þar sem venesúelskar stúlkur, flestar undir lögaldri, voru beittar kynferðisofbeldi.
Hátt í sex milljónir hafa flúið frá Venesúela á undanförnum árum undan örbyrgð, óstjórn og ofsóknum stjórnvalda. Af þeim eru ein komma átta milljónir í Kólumbíu. Fyrr á þessu ári byrjuðu kólumbísk yfirvöld að veita flóttafólkinu búseturétt til tíu ára. Vonast er til að öllum hafi verið veittur sá réttur fyrir árslok. Engin pólitísk samskipti eru milli stjórnvalda í Venesúela og Kólumbíu.
Hátt í tvö þúsund flóttamenn frá Venesúela hafa verið myrtir í Kólumbíu síðustu ár. Hundraða er saknað. 